
Riigikogu otsus
[bookmark: _Hlk214300188]Ettepaneku tegemine Vabariigi Valitsusele töötada 
välja meetmed laste ja noorte vaimse tervise 
abi kättesaadavuse parandamiseks ning 
lapsevanemate toetamiseks nutiseadmete ja sotsiaalmeedia kasutuse piiramisel
Riigikogu kodu- ja töökorra seaduse § 154 lõike 1 alusel Riigikogu otsustab:
Teha Vabariigi Valitsusele ettepanek töötada välja tegevuskava laste ja noorte vaimse tervise abi kättesaadavuse parandamiseks ning lapsevanematele praktilise toe pakkumiseks laste nutiseadmete ja sotsiaalmeedia kasutuse piiramisel.
Tegevuskavas näha ette järgmised tegevused:
1) töötada välja laste ja noorte vaimse tervise teenuste rahastamise mudel ning vaadata üle Tervisekassa hinnakiri, et teenuste rahastus arvestaks tegelikku töömahtu, sealhulgas esmavastuvõttude, korduvvastuvõttude, perenõustamise, võrgustikutöö ja dokumenteerimise ajakulu;
2) suurendada laste psühhiaatrilise ja muu vaimse tervise abi mahtu, et abi oleks kättesaadav ka enne kriitilise seisundi või erakorralise abi vajaduse tekkimist, sealhulgas autismispektri häirega, aktiivsus- ja tähelepanuhäirega, ärevusega, depressiooniga, käitumisraskustega ja sotsiaalsete probleemidega lastele;
3) laiendada laste ja noorte vaimse tervise ambulatoorset abi ning parandada piirkondlikke ravivõimalusi, sealhulgas suurendada Põhja-Eesti piirkonnas laste psühhiaatrilise abi kättesaadavust;
4) hinnata 2027. aastal rakenduva rehabilitatsiooniteenuste reformiga kaasnevaid üleminekuriske ning mõelda läbi laste ja perede patsienditeekond, et pikaajalist tuge vajavad lapsed ei jääks reformi käigus abita;
5) luua lapsevanematele suunatud üleriigiline praktiline nõuandeliin või tugitelefon, kust saab abi laste nutiseadmete, arvutite, televiisorite, mängukeskkondade, voogedastusplatvormide ja sotsiaalmeediakontode turvaseadete ning kasutuspiirangute seadmisel;
6) koostada veebipõhised juhendmaterjalid, mis annavad lapsevanematele selged ja seadmete kaupa kasutatavad juhised kahjuliku veebisisu piiramiseks ning lapse vanusest ja arengust lähtuvate ekraaniaja ja sotsiaalmeedia kasutuse ajaliste piirangute seadmiseks;
7) juhendada perearste, õpetajaid, lastekaitsetöötajaid, koolipsühholooge ja teisi lastega töötavaid spetsialiste, et nad oskaksid lapsevanemaid laste nutiseadmete ja sotsiaalmeedia kasutuse piiramisel praktiliselt toetada.
Vabariigi Valitsusel esitada kahe kuu jooksul pärast käesoleva otsuse vastuvõtmist Riigikogule tegevuskava eespool nimetatud ülesannete täitmiseks ning seejärel kord kuue kuu jooksul ülevaade nende täitmisest kavandatud meetmete, nende maksumuse, rahastusallikate, vastutavate asutuste ja rakendamise ajakava lõikes.



Lauri Hussar
Riigikogu esimees

Tallinn,		2026

Esitab sotsiaalkomisjon 19.10.2026.
Komisjoni ettepanek on viia läbi eelnõu lõpphääletus.
Eelnõu otsusena vastuvõtmiseks on nõutav Riigikogu koosseisu häälteenamus.

